THLเบี้ยวส่งทองดอยช์แบงก์
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ชี้ไม่เห็นด้วยเงื่อนไขสัญญา ไตรมาส4ปีนี้คาดฟื้นมีกำไร
โพสต์ทูเดย์ — ทุ่งคาฮาเบอร์ ผิดนัดชำระหนี้ส่งมอบทองให้ดอยช์ แบงก์ เหตุไม่เห็นด้วยกับระยะเวลาการส่งมอบ ยันไตรมาส 4 ฟื้นมีกำไร
นายโรนัลด์ อึ้ง วาย ชอย กรรมการผู้จัดการ บริษัท ทุ่งคา ฮาเบอร์ (THL) เปิดเผยว่า บริษัท ทุ่งคำ บริษัทลูกของบริษัทได้ผิดนัดชำระหนี้กับดอยช์แบงก์เอจี โดยการบอกเลิกสัญญาส่งออกทองคำแท่ง ซึ่งเป็นสัญญาตัวแทนในฐานะหลักประกันการกู้เงิน 35 ล้านเหรียญสหรัฐ หรือ 1,051 ล้านบาท (ค่าเงินบาท 30.04 บาทต่อเหรียญสหรัฐ) ในอัตราดอกเบี้ยไลบอร์ 2.45% โดยมีหุ้นของบริษัท ทุ่งคำ 90% และการค้ำประกันโดย THL
ตามสัญญาดังกล่าว บริษัท ทุ่งคำ ต้องส่งมอบทองคำแท่งประมาณ 1.1 แสนออนซ์ และส่งมอบทองคำแท่งตามที่ดอยช์แบงก์กำหนดเดือนละ 2,088 ออนซ์ ในราคา 815 เหรียญสหรัฐต่อออนซ์ จนถึงเดือน มี.ค. 2554 และหลังจากนั้นเดือนละ 2,500 ออนซ์ ในราคา 805 เหรียญสหรัฐต่อออนซ์ จนถึงเดือน พ.ค. 2554 โดยมีหลักประกัน 5 ล้านเหรียญสหรัฐ ในบัญชีประกันการชำระหนี้ ซึ่งเป็นส่วนหนึ่งของสัญญา ส่งออก
ทั้งนี้ การบอกเลิกสัญญาดังกล่าวได้จัดทำเป็นหนังสือเมื่อวันที่ 2 ธ.ค. และ THL ได้รับเมื่อวันที่ 7 ธ.ค. โดยบริษัทไม่เห็นด้วยในข้อกำหนดและเงื่อนไขในร่างสัญญาการเปลี่ยนเงื่อนไขการชำระหนี้ โดยเฉพาะระยะเวลาในการส่งมอบทองคำแท่ง และผลของการบอกเลิกสัญญาส่งมอบทองดังกล่าวทำให้มีจำนวนทองคำแท่งคงเหลือที่ต้องส่งมอบ 47,081 ออนซ์
ดอยช์แบงก์ได้บอกกล่าวผิดนัดชำระหนี้วันที่ 3 ธ.ค. และบริษัทได้รับเมื่อวันที่ 7 ธ.ค. ผลของการผิดนัดชำระหนี้ทำให้มีอัตราดอกเบี้ยผิดนัด 4.45% รวมเป็นหนี้ทั้งหมด 16 ล้านเหรียญสหรัฐ หรือ 492 ล้านบาท (ค่าเงินบาท 30.04 บาทต่อเหรียญสหรัฐ) คิดเป็น 5% ของสินทรัพย์รวม ณ สิ้นเดือน ก.ย. 2553
ปัจจุบัน บริษัท ทุ่งคำ มีเงินหมุนเวียนเพียงพอที่จะดำเนินการทำเหมืองตามที่วางแผนไว้ และมีแหล่งแร่เพียงพอ โดยขณะนี้อยู่ระหว่างหารือกับที่ปรึกษากฎหมายภายนอกเพื่อหาทางเจรจาหนี้
นายอึ้ง ประมาณการว่า ผลประกอบการไตรมาส 4 ปีนี้จะฟื้นตัว มาทำกำไร เนื่องมาจากคาดว่าจะผลิตทองคำได้ตามแผน คือมากกว่า 2,000 ออนซ์ต่อเดือน และทองแดงมากกว่า 10 ตันต่อเดือน และส่งออกไปขายตลาดต่างประเทศ
ทั้งนี้ 9 เดือนแรกที่ผ่านมา THL ขาดทุนสุทธิ 96 ล้านบาท จากรายได้รวม 687 ล้านบาท